ΚΑΝΟΝΙΣΜΟΣ (ΕΟΚ) αριθ. 2665/70 ΤΗΣ ΕΠΙΤΡΟΠΗΣ της 29ης Δεκεμβρίου 1970 περί τροποποιήσεως του κανονισμού ΕΟΚ αριθ. 391/68, περί των λεπτομερειών εφαρμογής των αγορών παρεμβάσεως στον τομέα του χοιρείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 121/67/ΕΟΚ του Συμβουλίου, της 13ης Ιουνίου 1967, περί κοινής οργανώσεως αγοράς στον τομέα του χοιρείου κρέατος(1), όπως τροποποιήθηκε τελευταία από τον κανονισμό (ΕΟΚ) αριθ. 1253/70 του Συμβουλίου, της 29ης Ιουνίου 1970(2), και ιδίως τα άρθρα 4 παράγραφος 6, 5 παράγραφος 3 και 22 εδάφιο δεύτερο,

Εκτιμώντας:

ότι ο κανονισμός (ΕΟΚ) αριθ. 391/68 της Επιτροπής, της 1ης Απριλίου 1968(3), εθέσπισε τις λεπτομέρειες εφαρμογής που αφορούν τις αγορές παρεμβάσεως στον τομέα του χοιρείου κρέατος-

ότι, για να εξασφαλισθεί όσο το δυνατό αποτελεσματικώτερα η εκτέλεση των μέτρων παρεμβάσεως, πρέπει να εξασφαλισθεί ότι, η ποιότης των προϊόντων που αγοράζονται από τους οργανισμούς παρεμβάσεως παραμένει, όσο το δυνατό, η αυτή, έστω και για μία αρκετά μεγάλη διάρκεια αποθεματοποιήσεως-

ότι πρέπει, ως εκ τούτου, να θεσπισθούν κοινοτικές διατάξεις, τόσο για τις θερμοκρασίες καταψύξεως και αποθηκεύσεως, όσο και για τη συσκευασία-

ότι η εφαρμογή του κανονισμού (ΕΟΚ) αριθ. 391/68 απέδειξε ότι, οι προθεσμίες που προβλέπονται στο άρθρο 7 του κανονισμού, περί της υποχρεώσεως των Κρατών μελών να ανακοινώνουν ορισμένες πληροφορίες στην Επιτροπή, δεν ανταποκρίνονται σε όλες τις περιπτώσεις στις απαιτήσεις της πρακτικής- ότι είναι, κατόπιν αυτού, αναγκαίο να τροποποιηθούν οι εν λόγω προθεσμίες-

ότι είναι αναγκαίο, οι τεχνικές απαιτήσεις οι αναφερόμενες στο παράρτημα του κανονισμού να προσαρμοσθούν στις εμπορικές συνήθειες και ότι, συνεπώς, τα στήθη και το λαρδίον άνευ δέρματος είναι δυνατό να αποτελέσουν επίσης αντικείμενο αγορών-

ότι συνιστάται, εξ άλλου, η προσαρμογή των απαιτήσεων που αναφέρονται στο άρθρο 5 του κανονισμού (ΕΟΚ) αριθ. 391/68 στην παρούσα νομική κατάσταση-

ότι τα μέτρα που προβλέπονται στον παρόντα κανονισμό, είναι σύμφωνα με τη γνώμη της Επιτροπής Διαχειρίσεως Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κείμενο του άρθρου 1, παράγραφος 2 του κανονισμού (ΕΟΚ) αριθ. 391/68, αντικαθίσταται από το ακόλουθο κείμενο:

"Τα Κράτη μέλη λαμβάνουν όλα τα κατάλληλα μέτρα για την εξασφάλιση της καλής διατηρήσεως των αποθηκευμένων προϊόντων. Η θερμοκρασία καταψύξεως πρέπει να είναι κατώτερη των 30o Κελσίου κατά τρόπο ώστε η μεγίστη θερμοκρασία στο εσωτερικό των προϊόντων να είναι κατώτερη των 15o Κελσίου. Η θερμοκρασία αποθεματοποιήσεως πρέπει να είναι κατώτερη των 20o Κελσίου.

Οι εσφαγμένοι χοίροι, σε ολόκληρα σφάγια ή ημιμόρια σφαγίου, συσκευάζονται, μετά την κατάψυξη, εντός πολυαιθυλενίου, καταλλήλου για συσκευασία προϊόντων διατροφής, πάχους 0,05 χιλιοστομέτρων και εντός βαμβακερών περικαλυμμάτων (stockinettes). Τα στήθη (περιλαμβάνοντα λίπος) και το λαρδίον συσκευάζονται μετά την κατάψυξη εντός πολυαιθυλενίου, καταλλήλου για τη συσκευασία προϊόντων διατροφής, πάχους 0,05 χιλιοστομέτρων".

Άρθρο 2

Το κείμενο του άρθρου 5 παράγραφος 1 του κανονισμού (ΕΟΚ) αριθ. 391/68 αντικαθίσταται από το ακόλουθο κείμενο:

"Δύνανται να αγορασθούν μόνο προϊόντα:

α) τα οποία ανταποκρίνονται στις διατάξεις της οδηγίας του Συμβουλίου, της

26ης Ιουνίου 1964, περί υγειονομικών προβλημάτων κατά τις ενδοκοινοτικές ανταλλαγές νωπών κρεάτων(4), όπως τροποποιήθηκε τελευταία από την οδηγία του Συμβουλίου, της 6ης Οκτωβρίου 1969(5), και ιδίως τα άρθρα 3 και 4 αυτής,

β) τα οποία να πληρούν τις απαιτήσεις που ορίζονται στο παράρτημα, και

γ) τα οποία ταξινομούνται, εφ' όσον πρόκειται για εσφαγμένους χοίρους σε ολόκληρα σφάγια ή ημιμόρια σφαγίων, σύμφωνα προς τον κανονισμό (ΕΟΚ) αριθ. 2108/70 του Συμβουλίου, της 30ής Οκτωβρίου 1970, περί καθορισμού της κοινοτικής κλίμακος σφαγίων χοίρου(6)."

Άρθρο 3

Το κείμενο του άρθρου 7, παράγραφοι 1 και 2 του κανονισμού (ΕΟΚ) αριθ. 391/68 αντικαθίσταται από το ακόλουθο κείμενο:

"1. Τα Κράτη μέλη ανακοινώνουν με τηλετυπικό μήνυμα κάθε εβδομάδα στην Επιτροπή τις ακόλουθες πληροφορίες περί των εργασιών αγοράς της προηγουμένης εβδομάδος:

α) τα προϊόντα, ποιότητες και ποσότητες, οι οποίες αγοράσθηκαν,

β) τις τιμές, που κατεβλήθησαν για διάφορα προϊόντα, και ποιότητες.

2. Τα Κράτη μέλη ανακοινώνουν στην Επιτροπή εντός των συντομωτέρων προθεσμιών, τα προϊόντα και τις αποθεματοποιημένες ποσότητες που υπάρχουν στο τέλος κάθε μηνός, καθώς και τη διεύθυνση του τόπου αποθεματοποιήσεώς τους."

Άρθρο 4

Στο παράρτημα του κανονισμού (ΕΟΚ) αριθ. 391/68 για τα προϊόντα "στήθη (περιλαμβάνοντα λίπος)" και "λαρδί" υπό τα στοιχεία δ) και γ) οι λέξεις "μετά δέρματος" αντικαθίστανται από τις λέξεις "μετά ή άνευ δέρματος".

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 29 Δεκεμβρίου 1970.

Για την Επιτροπή

Ο Προέδρος

Franco M. MALFATTI

(1) ΕΕ αριθ. 117 της 19.6.1967, σ. 2283/67.

(2) ΕΕ αριθ. Ν 143 της 1.7.1970, σ. 1.

(3) ΕΕ αριθ. Ν 80 της 2.4.1968, σ. 5.

(4) ΕΕ αριθ. 121 της 29.7.1964, σ. 2012/64

(5) ΕΕ αριθ. Ν 256 της 11.10.1969, σ. 1.

(6) ΕΕ αριθ. Ν 234 της 23.10.1970, σ. 1.